O‘zbekistonda o‘tgan haftada 166 ta yong‘in sodir bo‘ldi

O‘tgan hafta mobaynida respublikamiz hududida 166 ta yong‘inlar qayd etilgan. Bu haqda Ichki ishlar vazirligi matbuot markazi xabar berdi.

Turli sabablarga ko‘ra sodir bo‘lgan yong‘inlarda 6 nafar fuqarolar tan jarohatlari olishgan va 1 nafar fuqaro halok bo‘lgan. Ushbu yong‘inlarda 724 million 693 ming 436 so‘m miqdorida qurilish materiallari va 1 milliard 124 million 855 ming 174 so‘m miqdorida moddiy boyliklar yong‘indan saqlab qolingan.
Qoraqalpog‘iston Respublikasi To‘rtko‘l tumani Yong‘in xavfsizligi bo‘limiga Xalqlar Do‘stligi ko‘chasi 34-uyda yashovchi O‘.Dusinbetovning xonadonida yong‘in sodir bo‘lganligi haqida xabar berilgach, yong‘in o‘chirish avtoekipajlari belgilangan manzilga zudlik bilan yo‘l olishdi. Yong‘in haqida o‘z vaqtida berilgan xabar va yong‘in o‘chiruvchilarning tezkor harakatlari natijasida 80 m² maydonda uyning tom qismidagi yong‘in bartaraf etildi. Yong‘in natijasida uyning tomi, shifti va uy jihozlari zararlangan. Yong‘in sababi, eskirib qolgan elektr simlarining qisqa tutashuvidan sodir bo‘lganligi ma’lum bo‘ldi.
Namangan viloyati Namangan shahri Chamanzor ko‘chasi 3-uyda yashovchi S.Azizovning uyida sodir bo‘lgan chaqnash natijasida 2 nafar fuqarolar kuyish tan jarohati oldi. Yashash xonasiga o‘rnatilgan isitish pechiga tortilgan gaz quvuri nosozligi natijasida xonaga tabiiy gaz to‘planib qolgan. Uy egasining o‘g‘li tomonidan xonaning elektr chirog‘i yoqilishi natijasida gaz va havo aralashmasining chaqnashi sodir bo‘lib, 10 m² maydonda uy jihozlari va shift qismi yongan.
Sirdaryo viloyati Sirdaryo tumanida yashovchi D.Komilov o‘z uyida sigareta chekib uxlab qoladi va qo‘lidagi sigareta qoldig‘i poldagi gilamga tushib, xonani quyuq tutun egallay boshlaydi. Oqibatda ushbu nojo‘ya harakat o‘zining salbiy natijasini ko‘rsatib, tutundan zaharlangan uy egasining bevaqt olamdan ko‘z yumishiga sabab bo‘ldi.